Tale ifm åpning av rulleskitraseen i Mossemarka 20. mai 2017

- av ordfører Tage Pettersen

**Kjære alle sammen!**

Det er en stor glede for meg å ønske dere alle velkommen til denne dagen som er en stor dag for alle oss som er glade i snø og vinteridrett – også i sommermånedene. Det er en kjensgjerning at nordmenn er «født med ski på beina», men hvordan skal det gå med nasjonalsporten, og vår egen identitet når forskernes klimaprognoser melder om at den hvite, kalde vinteren blir våtere, varmere og grønnere? Svaret er at vi da må legge til rette for at skiene kan brukes uavhengig av være – og hele året.

For nøyaktig 16 måneder siden åpnet vi kunstsnøtraseen her i Mossemarka – og i dag er det åpningen av rulleskitraseen som står for tur. Det betyr at skientusiaster nå kan trene hele året – uansett vær.

I vinter har vi sett hva anlegget har medført av økt aktivitet og idrettsglede. Skiklubben har blomstret opp med mye flott aktivitet – spesielt for de yngste. Men enda mere gledelig har det vært å se alle skolene som har benyttet muligheten til å ha ski på bena. Innvandrermiljøene har også virkelig fått prøve seg på Norges nasjonalidrett.

Sett i lys av dette er det hyggelig at vi i dag har med oss skipresident Erik Røste på åpningen. Det er ekstra hyggelig at vi kan vise skipresidenten at frivilligheten er en avgjørende faktor for å reise denne type anlegg. Det er nettopp når frivilligheten, det offentlige og sponsorene spiller på lag at vi får det til som her.

Utrolig mange har vært involvert i skiklubbens prosjekt som både har handlet om å opparbeide løyper som skal kunne benyttes hele året, etablere kunstsnøanlegget, etablering av nytt lysanlegg langs den nye traseen og ikke minst det flotte skileikområdet.

Dette er en investering som nærmer seg 10 millioner kroner totalt. Jeg er imponert når jeg ser hvilken innsats som er lagt ned i prosjektet som kommer hele befolkningen til gode.

Nettopp det at tiltaket er så viktig for hele kommunens befolkning – ikke bare skiklubbens medlemmer – har vært viktig for Moss kommune, og derfor har vi ønsket å være med å bidra til finansieringen av prosjektet. I byggetrinn en, som var kunstsnøanlegget bidro vi med kr 500 000,-. Til prosjektet som åpnes i dag har vi lagt 400.000 på bordet. Men jeg må også få takke Sparebankstiftelsen DNB som har bidratt med ½ million til rulleskitraseen. Så må vi få takke alle dere som spiller på spillene til Norsk tipping, for uten spillemidler hadde vi aldri klart dette.

Jeg vil avslutte med et lite dikt jeg har snekret sammen for anledningen

**Rulleski dikt**

En skiglad gjeng i fra Moss,

kunne ikke lengre leve

med manglende snø på stedet.

Kunstsnø de skaffet

og føret det klaffet.

Men sommer’n kom

og traseen ble tom,

Snøens gleder var ikke mere….

Gjengen fra Moss bad om råd fra flere

og lot seg av russen inspirere

rulling er da noe for flere!

Liker du høy fart, moro og spenning

kom til Mossemarka uten en eneste hemning

La deg begeistre av vannvittig gli,

bli med Moss skiklubb på rulleski!

Moss Kommune gratulerer med anlegget og håper på mye skiglede i årene som kommer!